12. schôdza NR SR - 1.deň - B. popoludní
Dátum: 2024-04-16
Poslanec: Hlina, Alojz (SaS)
Druh vystúpenia: Vystúpenie v rozprave

137. Ďakujem pekne. Myslel som, že ma aspoň niekto predbehne, aby som si ešte stihol spraviť trochu lepšiu prípravu, čiže poviem taký ´fit-flow´ k tomuto a v prvom čítaní sa to dá. A využijem aj príležitosť, že mám možnosť tuná diskutovať, alebo tak skoro diskutovať (povedané so smiechom) s pánom ministrom, ktorý je naozaj enormne zbabelý. Ten sa tak vy... uteká zo všetkých diskusií a možností, že to začína byť už trápne a som rád, že si to v tých televíziách uvedomujú, že neviem vlastne na konci, s kým vlastne chcete diskutovať o vašich témach. By ste asi najradšej diskutovali o vašich témach s Romanou Tabak, predpokladám, ale viete, o tom je politika politikou, že vecne príslušne, aj ľudia vo výboroch by mali diskutovať na tie témy, či poľno-eko, by ste mali chodiť so mnou do diskusie, pán minister. Čo ako sa schovávate, tak to začína byť trápne. No. No ale však uvidíme, že čo bude ďalej. Dneska mala byť diskusia, ktorú ste odmietli v TA3, so mnou ste si položili ako striktnú podmienku, len nie s Hlinom. Nakoniec to dopadlo tak, a mohli sme sa rozprávať o veciach, ktoré zaujímajú ľudí, témach poľno-eko výboru, hej, nakoniec tá diskusia nebude a budeme diskutovať tuná s kolegom Blahom, čo prísne vzaté môže mať nejakú hodnotu, informačnú, pre niekoho, ale nebude to mať tú informačnú hodnotu, čomu ja sa dlhodobo venujem tým poľno-eko témam, o ktorých vy odmietate, a už ste nainfikovali aj hrdinov Takáča aj Huliaka, lebo tí ešte mali na začiatku odvahu a teraz už striktne všetci traja, títo traja mušketieri s hocikým, s hocikým, len nie s Hlinom. Trošku úbohé, nie? No, pán minister, k tomu vášmu návrhu zákona dovolím si tvrdiť, že mám aj určité právo k tomu nejakým spôsobom vystúpiť tak voľnejšie, lebo mám aj osobnú skúsenosť. Šesť a pol roka som vybavoval stavebné povolenie na jeden objekt, kde naozaj som až žasol nad tým, že čo vlastne sa v tejto krajine dá a môže a je to legálne, hej, že od povestného Slávika, ja som tam dokonca nemal iba Slávika na tom konaní, ja som tam mal, a to je presne to, čo dokazuje, že sa zneužívajú tie konania. Ja som v tom mojom stavebnom konaní a všetkých tých konaniach, ktoré sme mali, my sme robili veľkú EIA-u, tak my sme mali nielen Slávika, ale aj Baloga. Balog je bývalý, alebo je ešte, ja už neviem, konateľom nebankovky Pohotovosť a ten človek tieto nástroje využil na to, aby sa mi nimi mstil. Mstil sa, lebo moja agenda predtým, keď som tu bol, som sa dlhodobo venoval nebankovkám, úžerníkom a dovolím si tvrdiť, že som ich rozbil. Keď sa niečomu venujem, tak mám výsledky, upozorňujem, a áno, tento úbohý Balog zistil, že môže sa mi mstiť. Viete, že čo je za úbohosť ľudí, že budem sa mstiť Hlinovi, že mu budem spomaľovať tie procesy. Podarilo sa, šesť a pol roka sme čakali na stavebné povolenie. Čiže mám určité aj morálne právo k tomu nejakým spôsobom zaujať stanovisko, že čo s tým a ako s tým. Ja si myslím, že na začiatku to bolo dobré, ale tá Európska únia to myslí dobre a vôbec, že tá Európa vyspelá, osvietená Európa to myslí dobre, že chce zabezpečiť účasť verejnosti na nejakých rozhodovacích právomociach. To je dobre, my sme sa k tomu nejako vývojovo evolučne dopracovali. A tie ustanovenia o tej EIA samotnej nie sú zlé, len v Európskej únii nerátali s tým, že za karpatským oblúkom sú proste ľudia, ktorí dokážu, prvý prístup k zákonu je, ako s tým vybabrať a ako na tom zarobiť a stvorili, stvorili sme Slávika. Chlapa, ktorý, pardon za výraz, s holým zadkom by chodil po tomto svete a bol by na Úrade vlády, teraz má dom tuná, vedľa nás. Kúsok, keď, počkajte, ako sme lokácia, ja vám poviem, presne vám ukážem, ktorý dom si nahonobil, nahonobil touto činnosťou. Touto činnosťou, že vstupuje do konaní, otravuje, vydiera, zneužíva, tak sa dopracoval k domu pod hradom. Slušný úspech. Nič nevytvoril ten chlap, nič nedokázal, nič, absolútne nič. Len s tými fontánkami, somarinami, hej, sa proste dopracoval k domu na, pod hradom. Takže to sme my. Európa je v tom nevinne. A my sme nedokázali urobiť poriadok. Lebo keby sa niekto na to pozrel, tak by zistil, že ten Slávik nemohol zarobiť na ten dom pod hradom. Tak ako nemohlo zarobiť na dom pod hradom alebo nad hradom veľa politikov, ktorí tu oxidujú a tvária sa za slušných. Lenže tu nekonajú tí, čo majú konať, lebo prečo sme boli svedkami? Takže ono sme my mohli Slávika eliminovať skôr, dávnejšie mohol byť Slávik vybavený aj bez toho, aby sa vrážalo do, do týchto, do týchto ustanovení, keby si tí, čo mali robiť, plnili svoje povinnosti. S týmto návrhom už tu je a treba sa s ním nejako vysporiadať. Z toho, pán minister, čo ja som si urobil, taký bežný rešerš urobil, je naozaj toho dosť a sľubujem vám, že do druhého čítania si to pozriem ešte o niečo lepšie. Bol som upozornený, alebo vychádza to tam, že v tom chvate a spechu, čo to robíte, tie zákony čo navrhujete, tam máte jasné kolízie s tým ustanovením zákona 24, ktorý nadobudol účinnosť od 1. 4., to znamená teraz nejaký 15-dňový zákon, ktorý 15 dní účinnosť platí, máte tam úplne jasné, nespochybniteľné kolízie s tým, čo teraz navrhujete. Predpokladám, že mi vrátite loptičku, v druhom čítaní vysporiadame, ale ja neviem, podľa mňa by to stálo za to, že by niekto tu nosil zákony, ktoré stoja za to, hej, a už prídu v prvom čítaní tak, že by sa dalo o ne oprieť a nieže si potrebujete počuť, kde máte chybu a potom ich opravujete. Takých legislatívcov, ja by som im nedal ani kávu variť, hej? Takže toto som bol na to upozornený, že to tam jasne budete musieť nejakým spôsobom opraviť. Mali ste tam, mali ste tam limity, vybavte si, ja sa neponáhľam, vybavte si, čo máte, tri dvadsať, to stihneme asi. Mali ste tam a menili ste tie limity, že kedy je potrebná veľká EIA a kedy malá EIA, kedy nie je potrebná EIA, hej, to ste zmenili, neviem, nakoľko je teda, bude to v kontexte s tým, aby to bolo v poriadku. Týmto sa vám podarí eliminovať niektoré procesy, môžme sa o, alebo tie konania, aby vôbec nastali. Môžme sa rozprávať, či to je dobré, alebo nie je dobré. Potom aby sa ľudia nečudovali, že čo im za dvormi alebo na záhradke vzniklo. Hej, a potom, aby vám neprišli ďakovať. No vzniklo im to preto, lebo sa tak zmenil zákon vtedy, keď ste tlieskali tomu Tarabovi, jak zatočí s progresívcami. Takže áno, v niečom sa to zmení, zmení sa to, v malej EIA sa tá verejnosť bude môcť angažovať nejakým spôsobom, ale myslím, že bez práva odvolania, to znamená, že sa to radovo skráti. Čiže dá sa povedať, že eliminujete Slávika v malej EIA, ale absolútne sa nedotknete Slávika vo veľkej EIA, hej, a v malej EIA proste verejnosť bude môcť vstúpiť do konaní, ale bude mať radovo, bude oslabená, hej, a bez možnosti odvolania. Znova. To je politická otázka, že na koľko je to v poriadku, na koľko to nie je v poriadku, lebo ľuďom sa môže stať, vedia, kto je taká tá iniciatíva, že nie na mojom dvorku, hej? Všade inde, len nie na mojom dvorku, hej? Čiže je to aj v angličtine, že takže aby sa potom tým ľuďom nestalo to, že zrazu zistia, že čo im tu rastie a oni zistia, však a my sme o tom nevedeli. Nevedeli, lebo ste tlieskali Tarabovi, keď predkladal tento zákon. Ak bola ambícia, teda ambícia bola, že nevpúšťať verejnosť alebo zmenšiť vplyv verejnosti na konania, špeciálne pri malej EIA, tá sa vám možno podarí alebo asi podarí, ale tá ambícia, že skrátiť tie konania, tu som bol znova upozornený na to, že nemusí nastať, lebo tam paradoxne meníte lehotu, kde teraz bola lehota na distribúciu materiálov sedem dní, odteraz je 30 dní. To mi príde trošku v protipohybe, hej, lebo vlastne keď bola nejaká lehota a v rámci tej lehoty to trvalo strašne dlho, tak návrh zákona tú lehotu predlžuje zo 7 na 30 a pritom je ambícia celé to konanie skrátiť. Ale rád si to nechám nominantom SNS vysvetliť, že, že prečo je to tak. Predpokladám, že, že mi to vysvetlí. Takže je o čom. Ja si myslím, že tento zákon má svoje miesto a bude sa ešte o ňom rozprávať, budeme v druhom čítaní, predpokladám, že sa ozvú viacerí a zozbierame tie podnety, aj vy si zozbierate podnety a možno na konci skúsime prijať niečo, čo, čo paradoxne pomôže. Čiže nieže paradoxne, ale rád by som bol, keby mohlo. Áno, ja som v tomto prípade niekde v strede aj po tej mojej osobnej nemilej skúsenosti. Keď niektorí ľudia zistili, že nemusia chodiť do roboty, stačí vypisovať somariny a slušne sa s tým uživia, niektorí dokonca tak, že majú dom pod hradom, hej. Ale druhý extrém je z tohto urobiť to, že nevpustíte tú verejnosť do tých konaní, lebo naozaj potom zistia, že čo im na tom dvorčeku vyrástlo. Ďakujem. [16:25:50-16:25:50] Blaha, Ľuboš, podpredseda NR SR 138. Na vaše vystúpenie, pán poslanec, evidujem jednu faktickú poznámku. Pán poslanec, Igor Šimko, nech sa páči. [ 16:35:36-16:36:11] Šimko, Igor, poslanec NR SR 139. Ďakujem pekne, tak dva momenty by som len vypichol. Možnosť vyjadriť sa je súlad s Aarhuským dohovorom, teda v jednotlivých prahových hodnotách a konaniach, ale to, že nemá odkladný účinok odvolanie, tak ja si osobne myslím, že to je ten slovenský národný záujem a národnoštátny záujem, ktorý po dlhých rokoch naozaj potrebujeme dať do popredia a ja viem, že sa to tu mnohým deštrukčným typom výrazne zle počúva, ale myslím si, že je to namieste. Ďakujem pekne. [16:35:36-16:36:29] Blaha, Ľuboš, podpredseda NR SR 140. Vyhlasujem všeobecnú rozpravu za skončenú. Chce k rozprave zaujať stanovisko navrhovateľ? Nech sa páči, pán minister, máte slovo. [ 16:36:29-16:42:03] Taraba, Tomáš, podpredseda vlády SR a minister životného prostredia SR 141. Ďakujem veľmi pekne za obom diskutujúcim, teda ťažko sa teraz reagovať, aj pán Hlina povedali ste: "Niekto mi povedal, že niekde máte, mali by ste niekde mať nejakú kolíziu v tom zákone." Tak neviem sa teraz vyjadriť, ale áno, napríklad aj zákon, čo tu je o strategických investíciách, aj v tej časti budeme, preto ideme po ňom, pretože to je v nadväznosti. Môžem vás istiť, že na ministerstve na tom robili ľudia, ktorí sú tam zamestnaní dlhé roky. Na Slovensku, myslím si, že až tak veľa expertov, ktorí pre štát robia, nie je, ktorí by aj z tej procesnej stránky to vedeli. Vy všetci, neviem, kto to tu spomenul, že kto mi to písal, akí súkromníci, tak môžem vám teda povedať, že bol na tom zaangažovaný napríklad aj brat pána Kovačiča, ktorý je z Markízy, snáď nejdete upodozrievať, je to špičkový odborník, absolútne špičkový odborník, ktorý dlhé roky s tým robil, takže môžem vás uistiť, aj, aj progresívcov, že sme robili so všetkými, ktorí sú v tej oblasti a niečo veľké aspoň niekedy v tom písali. Ak budete mať nejaké podnety, však očakávam, že ich sem dáte, zatiaľ to sú len také vyslovene, že tu niekto na kolene povedal: "že tam niekde je nejaká kolízia, ale neviem ešte, aká, naštudujem si to do druhého kola," tak úplne v kľude ich dajte a to, čo ma trošku, pán Hlina, napríklad aj prekvapí, veď váš stranícky šéf Sulík sa hral, že je rytier, ktorý to ide vyriešiť, a jediné, čo urobil, že však on podal na toho Slávika trestné oznámenie, to bola celá tá reforma. Ja som od vás od saskárov myslel, že vy, strana biznisu, ktorí teda máte navnímané tie problémy, ktoré, s ktorými sa denne tu oni boria, že prídete s nejakou novelou EIA. Neprišli ste vôbec s ničím, podali jedno trápne trestné oznámenie, ktoré mu vaša polícia hodila do koša. Tak buď bolo zle napísané, alebo na nič ste nedošli. Tak neviem, nás konfrontujete s vilou, ktorú má niekde mať. Však ako v poriadku. Ale my tu riešime teraz systémovo niečo a keď budete mať nejaké reálne vylepšenia, tak ja teda očakávam tie kapacity opozície, že nikto vám nebude brániť sem dôjsť s pozmeňujúcim návrhom, že dnes sme ohlásili dohodu s KDH, pokiaľ ide napríklad o racionálny odlov medveďov. My sme sa s nimi vedeli dohodnúť. To znamená, že ak vy s niečím dôjdete, čo bude mať hlavu a pätu a nebudete tu len robiť agitku, tak v pohode. Ale zatiaľ vy ste nič na stôl nedali, takže ak dáte, ja vám garantujem, že sa nad tým zamyslíme, ale vás ubezpečujem, tento zákon tak je aj napísaný, nevylučuje, samozrejme, žiadnu verejnosť nad rámec toho, ako to je v európskej smernici, ale aj ten dohovor hovorí, absolútne to nevylučuje možnosť dávať opravné prostriedky, ale aj formou súdu, áno, odkladný účinok tam neni, pri tej malej EIA, čo je zdroj toho hlavného vypaľovania dnes, aj toho, čo vy hovoríte, že šesť a pol roka vás niekto naťahoval, lebo toto je možné a bolo to možné a ja si nemyslím, že to je správne. Ja si nemyslím, že ak niekto si zoberie úver, ak má nejaký podnikateľský zámer, ak má niečo, čo je v súlade aj s enviromentálnou politikou celej Európskej únie, prečo by to nemal realizovať len preto, že systémovo ho niekto gniavi šesť a pol roka? A výsledkom toho je, že dodá tie isté papiere, ktoré by mohol dodať po 180 dňoch, ale oni ho naťahujú na päť, šesť rokov. A na tom ministerstve boli obrovské miliardové projekty za, len tak, proste to tam stojí, pretože ten zákon to umožňuje, že to tam môže stáť. A bude to tam stáť donekonečna. A nemáte silu, neviete ani, čo máte už doložiť a každý si môže každý deň vymýšľať a ešte taký posudok, onaký posudok. Máte územné plány, ktoré boli schválené na základe nejakých, nejakých tiež EIA, a zrazu ešte vypaľujú ďalších, ďalšie subjekty, ktoré v tých územných plánoch niečo chcú realizovať. Tie územné plány, ktoré vznikli na základe EIA, ktorá jasne povedala, čo sa v tom území môže robiť, tak ich vypaľujú druhý, tretíkrát a ešte štúdiu o takom chrobáčikovi, onakom chrobáčikovi a tu 10-tisíc, tu 15-tisíc a nemá to konca kraja, alebo sa s nami dohodni, hej? Takže kto chce, kto toto považuje za enviropolitiku, tak samozrejmé, že jemu sa táto EIA ľúbiť nebude, a ten, ktorý si uvedomuje, že aj dnes v tomto medzinárodnom súťaživom svete, v tejto, v tejto, v tomto čase konkurencieschopnosti, kedy sa môžete ísť opýtať, však tie koncerny dnes samé osebe vo vnútri musia súťažiť o každý jeden projekt. Niekedy, keď sa trnavská automobilka rozhodla do Trnavy ísť, sa vedelo, čo sa tam bude najbližších 15 rokov vyrábať. Dnes každé štyri roky sa v rámci koncernu musia oni súťažiť a ukazovať, že dá sa to zrealizovať, ako rýchlo, kedy to začne vyrábať, a bude to lepšie, ako v okolitých závodoch toho istého koncernu. Dnes sa ich tam choďte opýtať, koľko projektov zelených im tam stojí len kvôli tomu, že sa nevedia nikam pohnúť, koľko už im zobrali toho, že viete čo, na Slovensku, neveríme, že to viete v horizonte, ktorý nás zaujíma, urobiť. A to môžete ísť od projektu do projektu. Takže ja by som skôr očakával, že teda tá opozícia, ktorá tu hovorí o zamestnanosti a podporujme konkurencieschopnosť a podobne, že budete prví tu dávať nejaké pozmeňujúce návrhy, alebo nechápem, prečo ste sami s tým zákonom neprišli, keď ste takí múdri. A tu idete po ulici, niekto mi niečo povedal, že vraj tam je niekde nejaká kolízia, naštudujem si to do druhého čítania. Tak teším sa na tú rozpravu. Ďakujem.